הילדה הכי יפה בגן

הילדה הכי יפה בגן הוא שיר ילדים שכתב יהונתן גפן על בתו הבכורה. השיר ראה אור בכותר "הכבש השישה עשר", ואחר כך באלבום השירים בשם זה שיצא ב-1978, אותו הלחין יוני רכטר ושרה באלבום יהודית רביץ. השיר נכלל גם באלבום הבכורה של רביץ שיצא שנה לאחר מכן. השיר זכה למספר ביצועים נוספים של זמרים בישראל, בהם אריק איינשטיין ודפנה דקל.

מאז חובר השיר, נעשו המילים: "הילדה הכי יפה בגן", לביטוי רווח בתרבות העברית הישראלית, לציון אישה או איש בעלי כישרונות מוכרים, ואף מוצרים למכירה, בעלי יכולות מיוחדות, נבחרים ונערצים בחברה.

על השיר
נושא השיר הוא דמות נערצת ומשפיעה בשל צורתה ויכולותיה בחברה מוגדרת, ובעקבות זאת, תפיסה מוגבלת באשר להיתכנות הימצאותה במצב מצוקתי. המשורר מתאר ילדה שנחשבת ליפה ביותר - "הכי" - בגן הילדים מבין כל שאר הילדות והילדים. האני השר, הדובר בגוף ראשון יחיד, מפרט בסגנון חורז מעורב בדיבור רגיל ("וכמה שמביטים בה יותר / רואים שאין מה לדבר") את היופי שניחנה בו באברי הראש: עיניים, פה, צמה. היופי של הילדה היפה ביותר נקשר ליכולת ההשפעה שלה על זולתה, וההעברה או חיקוי המבעים הרגשיים שלה; כך בשורות: "כשהיא מחייכת / גם אני מחייכת / וכשהיא עצובה / אני לא מבינה / איך אפשר להיות עצובה", והשיר מסתיים בתהייה אירונית, אולי לאוזן המבוגרים המאזינים לשיר, כיצד אפשר להיות היפה והמוערצת ביותר וגם להיות עצובה, כאילו הסגולות והיתרונות של היפה ביותר עשויים לייתר או למנוע את העצב ממנה.

בשנים מאוחרות יותר לאחר פרסום השיר נשמעה ביקורת פמיניסטית על השיר, שטענה שהשיר מחנך נשים בכלל ונשים צעירות בפרט, להיות יפות, קטנות ושמחות וכי ישנה בעיה במסר שמועבר בשיר, שנחשב לאחד משירי הילדים המוכרים ביותר בישראל.

בשנת 2023, לאחר פטירתו של יהונתן גפן התפרסמה שיחה בה הציג את פרשנותו לשיר ואמר שהדבר החשוב לדעתו בשיר הוא כמה קשה ומפתיע להורה לראות כשהילדה הקטנה והשמחה שלו פתאום עצובה והוא אינו יכול לשמח אותה.

בשנת 2020 תורגם השיר לצרפתית והתפרסם בעיבוד המפיק המוזיקלי שוזין (יוני לוין) ובביצוע הזמרת ענת מושקובסקי, תחת הכותרת "הילדה הכי יפה בעולם" (מצרפתית: " La Petite Fille la Plus Jolie du Monde").

ראו גם 
 הייתי הילד הכי קטן בכיתה

קישורים חיצוניים

 
 
 מיתר שליידר פוטשניק ואבנר שביט, האם "הילדה הכי יפה בגן" הוא שיר שצריך לככב בפנתיאון או להיגנז?, אתר וואלה תרבות, 26 בנובמבר 2020

הערות שוליים 

שירי 1978
שירי הכבש השישה עשר
שירים בעברית
שירים שהולחנו על ידי יוני רכטר
שירים שנכתבו על ידי יהונתן גפן
ניבים וביטויים מהשירה העברית
שירי ילדים
שירים על יופי
שירים על חיוך
שירים על שיער
סינגלים בהוצאת NMC יונייטד אנטרטיינמנט